
Text rozhodnutia
Súd: Krajský súd Trnava Spisová značka: 26CoP/26/2016 Identifikačné číslo súdneho spisu: 1315222999 Dátum vydania rozhodnutia: 10. 08. 2016 Meno a priezvisko sudcu, VSÚ: JUDr. Daniel Ilavský ECLI: ECLI:SK:KSTT:2016:1315222999.2 Uznesenie Krajský súd v Trnave v senáte zloženom z predsedu senátu JUDr. Daniela Ilavského a sudcov JUDr. Kataríny Slováčekovej a JUDr. Martiny Valentovej, v právnej veci starostlivosti súdu o maloleté dieťa: T. V., nar. XX.J. XXXX,trvale bytom P., B. XX A, zastúpené kolíznym opatrovníkom: Úrad práce, sociálnych vecí a rodiny Galanta, dieťa matky: Mgr. Q. V., nar. XX. V. XXXX, bytom P., B. XX A, zastúpená splnomocnenkyňou: Consilior Iuris s.r.o., Miletičova 23, Bratislava, IČO: 47 231 157, otec: H. V., nar. XX. N. XXXX, bytom H., časť X. XXXX, zastúpený advokátkou: JUDr. Soňa Urbaničová, Bratislava, Sliezka 9 o vydanie neodkladného opatrenia, na odvolanie matky proti uzneseniu Okresného súdu Galanta č. k. 16P/377/2015 - 111 z 9. mája 2016, takto r o z h o d o l : Uznesenie súdu prvej inštancie s a p o t v r d z u j e . o d ô v o d n e n i e : 1. Napadnutým uznesením súd prvej inštancie zamietol návrh matky na nariadenie predbežného opatrenia ktorým matka navrhovala zverenie maloletej T. V. nar. XX. J. XXXX do svojej osobnej starostlivosti a uloženie povinnosti otcovi platiť maloletej výživné v sume 400 eur mesačne. Takéto svoje rozhodnutie odôvodnil právne poukazom na ustanovenie § 75 ods. 1, 4, 6 a ods. 8 , § 76 ods. 1 a § 102 ods. 1 O.s.p. (zákon č. 99/1963 Zb. Občiansky súdny poriadok v znení jeho neskorších zmien a doplnení) a § 36 ods. 1 ZR (zákon č. zákon č. 36/2005 Z.z. o rodine a o zmene a doplnení niektorých zákonov) a skutkovo nedôvodnosťou takéhoto jej návrhu, podaného matkou bez osvedčenia svojich skutkových tvrdení o nedôvodnosti a nevhodnosti striedavej osobnej starostlivosti oboch rodičov o maloletú a to najmä, ak hlavným dôvodom nevhodnosti striedavej osobnej starostlivosti rodičov o maloletú má byť najmä problematickosť vzájomnej komunikácie rodičov, na ktorej majú podiel viny obaja rodičia a nielen otec maloletej s tým, že na určenie toho, ktorý z rodičov má pre výchovu maloletej lepšie predpoklady, respektíve, na zváženie toho či je vhodné maloletú ponechať striedavej osobnej starostlivosti jej rodičov bude nutné vykonať vo veci (vedenej na Okresnom súde Galanta pod spisovou značkou 16 P/377/2015 o návrhu matky na zmenu úpravy rodičovských práv a povinností k maloletej) rozsiahlejšie dokazovanie. 2. Proti tomuto rozhodnutiu súdu prvej inštancie podala odvolanie len matka s návrhom na jeho zmenu nariadením predbežného opatrenia v zmysle jej návrhu dôvodiac, že súd prvej inštancie pri svojom rozhodovaní o jej návrhu na nariadenie predbežného opatrenia vychádzal z nesprávneho právneho posúdenia veci a na základe vykonaných dôkazov dospel aj k nesprávnym skutkovým zisteniam, nakoľko skutočnosti uvádzané v návrhu matky na nariadenie predbežného opatrenia z 30. marca 2016 dostatočne odôvodňujú potrebu takéhoto rozhodnutia v záujme aspoň dočasného vyriešenia konfliktnej situácie. Za nesprávny považovala názor súdu prvej inštancie, že na určenie toho, ktorý z rodičov má pre výchovu maloletej lepšie predpoklady, respektíve, na zváženie toho, či je vhodné maloletú ponechať striedavej osobnej starostlivosti oboch rodičov bude nutné vo veci vykonať rozsiahlejšie dokazovanie, najmä, ak súd prvej inštancie od podania návrhu matky na zmenu úpravy rodičovských práv k maloletej (návrh bol podaný 19. novembra 2015) nezačal s vykonávaním žiadnych dôkazov, čím by smeroval k náležitému zisteniu skutkového stavu a v predmetnom konaní nebolo vytýčené žiadne pojednávanie napriek tomu, že podľa ustanovenia § 176 ods. 3 O.s.p. vo veciach starostlivosti súdu o maloletých má súd rozhodnúť bez zbytočného odkladu, najneskôr do šiestich mesiacov odo dňa začatia konania, pričom súd má začať vykonávať úkony na vykonanie dôkazov bezodkladne po začatí konania. Okrem toho matka poukázala na to, že zdôvodnenie napádaného rozhodnutia súdu prvej inštancie budiace dojem, že bola právoplatne určená povinnosť maloletej navštevovať základnú školu v H. je zavádzajúce, nakoľko takéto rozhodnutie súdu o nahradení súhlasu rodiča so zápisom nemôže a ani neurčuje, že maloletá je povinná túto základnú školu navštevovať a neukladá ani povinnosť riaditeľovi tejto základnej školy maloletú prijať, nakoľko súd nemôže autoritatívne nahradiť rozhodnutie správneho orgánu. Súd prvej inštancie nesprávne posúdil i konanie matky smerujúce k zápisu maloletej na školskú dochádzku do súkromnej základnej školy H. T. s.r.o. v P. - označiac ho za účelové a odporujúce rozhodnutiu Okresného súdu Galanta, nakoľko v čase zápisu maloletej do súkromnej základnej školy matkou takéto právoplatné rozhodnutie neexistovalo (maloletá bola do predmetnej súkromnej základnej školy prijatá 5. februára 2014 a predmetné rozhodnutie Okresného súdu Galanta z 2. júla 2015, č.k. 12 P /282/2014 - 48 v spojení s opravným uznesením zo 17. júla 2015 č.k. 12 P/282/2014 - 58 a rozsudkom Krajského súdu v Trnave č.k. 23Co/P/53/2015 - 102 nadobudlo právoplatnosť až dňa 27. októbra 2015). Matka teda nikdy nekonala v rozpore so žiadnym rozhodnutím Okresného súdu Galanta a riadne si splnila svoju zákonnú povinnosť prihlásiť dieťa na plnenie povinnej školskej dochádzky. V tejto súvislosti ďalej dôvodila, že pre rozhodnutie o jej návrhu na nariadenie predbežného opatrenia je irelevantná aj skutočnosť, že predbežné opatrenie vydané Okresným súdom Bratislava III ktorým tento nariadil, že dočasne do rozhodnutia vo veci samej, bude maloletá plniť povinnú školskú dochádzku v Súkromnej základnej škole H. T. s.r.o. E. X, P.) bolo uznesením Krajského súdu v Bratislave zrušené, nakoľko maloletá predmetnú školu navštevuje na základe rozhodnutia správneho orgánu - riaditeľky Súkromnej základnej školy H. T. s.r.o. z 5. februára XXXX, ktoré doposiaľ zrušené nebolo. 3. Otec maloletej vo svojom vyjadrení sa k odvolaniu matky navrhol napádané rozhodnutie súdu prvej inštancie ako vecne správne potvrdiť, nestotožniac sa s argumentáciou matky uvádzanou či už v návrhu na nariadenie predbežného opatrenia alebo v odvolaní voči rozhodnutiu súdu prvej inštancie o zamietnutí jej návrhu na nariadenie predbežného opatrenia poukazujúc na skutočnosť, že konanie matky maloletej je zamerané výhradne na presadenie jej zámeru ohľadom výberu školského zariadenia ktoré by mala maloletá navštevovať, nerešpektujúc súdne rozhodnutie o tejto otázke, hodnotiac takéto jej konanie ako konanie, ktoré maloletej znemožňuje nerušenú školskú dochádzku, výrazným spôsobom obmedzuje styk otca s maloletou, zasahuje do jeho osobnej starostlivosti o maloletú, porušuje jeho právo na súhlas so zmenou trvalého bydliska maloletej a práva na informácie o takýchto závažných rozhodnutiach vo vzťahu k maloletej. Vo svojom vyjadrení ďalej prezentoval svoj záujem na zverení maloletej do jeho výlučnej osobnej starostlivosti, kde by bola okrem iného zabezpečená aj nerušená povinná školská dochádzka maloletej v Základnej škole H. E. v H. a maloletá by nebola vystavovaná stresu. Pokiaľ ide o namietanú dĺžku konania poukázal na to, že sama matka svojimi úkonmi a podaniami a to najmä podávaním ďalších návrhov v už začatých veciach, odvolaniami a návrhmi na vylúčenie sudcov pre zaujatosť v jednotlivých konaniach spôsobuje ich predlžovanie a odďaľovanie rozhodnutí. V tejto súvislosti poukázal na to, že v súčasnosti sa opätovne koná o nezhode rodičov pod sp. zn. 8 P 9/2016 ktorú základnú školu má maloletá v čase školského roku 2016/2017 navštevovať, pričom v danej veci rozhodnutia súdu o voľbe vhodného školského zariadenia pre maloletú s ohľadom na jej potreby a záujem je zároveň nevyhnutné viesť a rozhodnúť konanie o úprave rodičovských práv a zverenia dieťaťa jednému z rodičov. Do dnešného dňa nebolo možné súdom vytýčiť tejto veci ani prvé pojednávanie práve z dôvodu neúčelných podaní matky. Vo svojom vyjadrení ďalej poukázal na to, že vo vykonávaní striedavej osobnej starostlivosti rodičov o maloletú nastali vážne problémy v čase, keď maloletá T. nastúpila do 1. ročníka základnej školy a to z dôvodu, že rodičia sa nevedeli dohodnúť na výbere základnej školy do, ktorej mala maloletá nastúpiť a o tejto skutočnosti musel rozhodovať Okresný súd Galanta rozsudkom z 2. júla 2015 č. k. 12 P/282/2014 - 48 v spojení s opravným uznesením zo 17. júla 2015 č. k. 12 P/282/2014 - 58 a to tak, že udelil otcovi maloletej namiesto matky súhlas na zápis maloletej do Základnej školy H. E., R. XXXX, H., ktorý rozsudok bol potvrdený aj rozsudkom Krajského súdu v Trnave z 27. októbra 2015 č. k. 23CoP/53/2015 - 102. V tejto súvislosti poukázal aj na správnosť záverov súdu prvého stupňa o nerešpektovaní predmetného rozhodnutia matkou maloletej, ktorá aj po právoplatnosti takéhoto rozhodnutia a zápise maloletej do 1. ročníka Základnej školy H. E. v H. vodila maloletú v období, v ktorom mala túto v osobnej starostlivosti do Súkromnej základnej školy H. T., s.r.o. v P., do ktorej bola matkou bez vyjadrenia a súhlasu otca zapísaná. V čase zápisu maloletej do súkromnej školy v P. konanie o nahradení súhlasu matky na zápis maloletej na školskú dochádzku do základnej školy v H. už prebiehalo a táto napriek tomu podala návrh na vydanie predbežného opatrenia a návrh vo veci samej v rovnakej veci na Okresný súd Galanta, pričom toto konanie (vedené pod sp. zn. 16 E/26/2015) bolo pre prekážku litispendencie uznesením z 29. januára 2015 zastavené. Neuspokojac sa s takýmto stavom matka opäť dňa 19. októbra 2015 podala na Okresný súd Bratislava III návrh na rozhodnutie súdu pri nezhode rodičov, ktorým žiadala Okresný súd Bratislava III, aby rozsudkom rozhodol, že maloletá T. V. bude povinnú školskú dochádzku plniť v Súkromnej základnej škole H. T., s.r.o. v P. a zároveň žiada o vydanie predbežného opatrenia. Matka takýto návrh podala aj napriek skutočnosti, že potvrdeným rozsudkom Krajského súdu v Trnave bolo o otázke povinnej školskej dochádzky rozhodnuté. Matka tieto skutočnosti vo svojom návrhu podanom na Okresný súd Bratislava III úmyselne neuviedla a zároveň bez súhlasu otca prehlásila maloletú na trvalé bydlisko do P., kde býva s maloletou v súčasnosti, v snahe založiť miestnu príslušnosť Okresného súdu Bratislava III konať vo veciach starostlivosti súdu o maloletú. Okresný súd Bratislava III uznesením z 3. novembra 2015 na návrh matky nariadil predbežné opatrenie, ktorým mala maloletá T. dočasne do rozhodnutia vo veci samej povinný plniť povinnú školskú dochádzku Súkromnej základnej škole H. T., s.r.o. v P. na základe, ktorého rozhodnutia riaditeľ Základnej školy H. E. v H. zrušil svoje rozhodnutie o prijatí maloletej na povinnú školskú dochádzku do tejto školy. Naopak súkromná škola aj napriek v tom v čase právoplatnému rozsudku Krajského súdu v Trnave vo veci samej rozhodnutie o prijatí nezrušila. Neučinila tak ani potom, čo Krajský súd v Bratislave návrh matky na vydanie predbežného opatrenia zamietol. V tejto súvislosti otec ďalej dôvodil, že napriek vyššie uvedenému, maloletá zostala navštevovať súkromnú školu v P. z dôvodu, že otec nechce vytvárať dieťaťu ďalšie stresy pri plnení školskej dochádzky počas školského roka. Napriek tomu je však presvedčený, že pre dieťa je vhodné navštevovať školu deklarovanú súdom v Galante, čo vyplýva aj z vyjadrení maloletej. Podľa jeho názoru, Základná škola H. E. a v H. je primeraná potrebám maloletej, vyhovuje potrebám maloletej, a to predovšetkým v súvislosti so zachovaním známeho, domáceho a rodinného zázemia, prispievajúceho k stabilite prostredia maloletej v období po rozvode rodičov. 4. Kolízny opatrovník sa k odvolaniu matky nevyjadril. 5. Odvolací súd vo veci rozhodoval podľa ustanovení zákona č. 160/2015 Z.z. Civilného sporového poriadku (ďalej len C.s.p.), účinného od 01.07.2016, ktorým bol zrušený doterajší zákon č. 99/1963 Zb. Občiansky súdny poriadok, pričom podľa § 470 ods. 1 C.s.p. ak nie je ustanovené inak, platí tento zákon aj na konania začaté predo dňom nadobudnutia jeho účinnosti a podľa Civilného mimosporového poriadku zák. č. 161/2015 Z.z. (ďalej len C.m.p.) účinného od 01.07.2016. Podľa § 395, ods. 1 a 2 C.m.p., ak § 396 neustanovuje inak, platí tento zákon aj na konania začaté predo dňom nadobudnutia jeho účinnosti. Právne účinky úkonov, ktoré v konaní nastali predo dňom účinnosti tohto zákona, zostávajú zachované. 6. Krajský súd v Trnave ako súd odvolací (§ 34 ods. 1 C.s.p.), potom čo zistil, že odvolanie je podané včas a oprávnenou osobou (§ 355 a § 357 C.s.p.), prejednal vec nielen obsahom a dôvodmi podaného odvolania (§ 65 C.m.p.), pretože konanie vo veci starostlivosti o maloleté dieťa možno začať i bez návrhu, postupom bez nariadenia pojednávania (§ 385 C.s.p. a contrario) pričom dospel k záveru, že rozhodnutie súdu prvého stupňa je vecne správne. 7. Podľa § 367 ods. 1 C.m.p. neodkladným opatrením môže súd nariadiť, aby ten, kto má maloletého pri sebe, maloletého odovzdal do starostlivosti toho, koho označí súd, alebo do osobnej striedavej starostlivosti. 8. Neodkladné opatrenie slúži k dočasnému zabezpečeniu ochrany porušených alebo ohrozených práv účastníkov a je namieste ho použiť tam, kde sa vyžaduje okamžitý zásah súdu a existuje naliehavá potreba dočasnej úpravy vzťahov medzi účastníkmi. Pre úspešnosť návrhu na nariadenie predbežného opatrenia je nevyhnutné, aby boli aspoň osvedčené (teda nemusia byť nepochybne preukázané) základné skutočnosti, potrebné pre záver o pravdepodobnosti nároku, ktorému sa má poskytnúť predbežná ochrana, ale i osvedčenie, že je dané nebezpečenstvo bezprostredne hroziacej ujmy. 9. Z obsahu spisu vyplýva, že manželstvo rodičov T. V., nar. XX. J. XXXX bolo právoplatne rozvedené rozsudkom Okresného súdu Galanta zo 4. marca 2014 č. k. 12 P/244/2013 - 105, ktorým rozhodnutím bola maloletá Sára právoplatne zverená do striedavej osobnej starostlivosti oboch rodičov s tým, že otcovi ako aj matke bola uložená povinnosť zabezpečovať osobnú starostlivosť o maloleté dieťa striedavo v týždňových intervaloch. Takto upravené práva a povinností rodičov k maloletej rodičia aj doposiaľ realizujú a to aj napriek nezhodám, ktoré vznikli v súvislosti s nástupom maloletej do 1. ročníka základnej školy, kedy sa rodičia maloletej nedokázali dohodnúť o tom, ktorá škola (súkromná v P., alebo štátna v H.) bude pre maloletú vhodnejšia. Za účelom odstránenia týchto nezhôd, rodičia maloletej iniciovali viaceré súdne konania, pričom otec maloletej (podporený v tomto jeho názore aj rozhodnutím Okresného súdu Galanta z 2. júla 2015 č. k. 12 P/282/2014 - 48 v spojení s rozhodnutím Krajského súdu v Trnave z 28. septembra 2015 č. k. 23 CoP 53/2015 - 121 preferuje výkon povinnej školskej dochádzky maloletej v Základnej škole H. E. v H.) a matka maloletej preferuje výkon povinnej školskej dochádzky maloletej v Súkromnej základnej škole H. T., s.r.o. v P.. Matka maloletej dôvodila potrebou predbežnej úpravy práv a povinnosti rodičov k maloletej spôsobom uvedeným v návrhu na nariadenie predbežného opatrenia ( teda zverením maloletej do osobnej starostlivosti matky a uložením povinnosti otcovi prispievať na výživu maloletej sumou 400 eur mesačne) potrebou zabezpečenia výkonu povinnej školskej dochádzky maloletej v Súkromnej základnej škole H. T., s.r.o. v P. , do ktorej ju napriek nesúhlasu otca zapísala dôvodiac, že otec maloletej ju odmieta na výkon školskej dochádzky do tejto školy vodiť, čo ohrozuje duševný vývoj maloletej a môže mať nepriaznivý dopad na celý jej budúci život. Na preukázanie týchto svojich skutkových tvrdení predložila potvrdenie tejto školy z 24. novembra 2015 o neprítomnosti maloletej v škole v období od 7. septembra 2015 do 20. novembra 2015. 10. Z podania matky z 30. marca 2016 doručeného súdu prvého stupňa dňa 31. marca 2016 (označeného ako odvolanie voči uzneseniu č. k. 16 P 377/2015 - 70 8 z 29. januára 2016) odvolací súd zistil, že maloletá T. dochádza každý deň počas týždňa kedy osobnú starostlivosť vykonáva otec z H. do P. a to tak, že matka maloletej ju každé ráno osobne vyzdvihne u otca maloletej a následne po skončení vyučovania ju opäť vyzdvihne v škole a dovezie do miesta trvalého bydliska otca do H.. Maloletá si plní povinnú školskú dochádzku v Súkromnej základnej škole H. T., s.r.o. v P., kde aj ukončila 1. polrok 1. ročníka základnej školy o čom jej bolo riadne vydané vysvedčenie. 11. Vzhľadom na vyššie uvedené, potom odvolací súd sa stotožnil so závermi súdu prvej inštancie, že v predmetnej veci nie je osvedčená potreba dočasnej úpravy pomerov maloletého dieťaťa. Je síce pravdou, že matka maloletej v snahe zabezpečovať výkon povinnej školskej dochádzky maloletej v P. aj počas obdobia kedy sa nachádza maloletá v osobnej starostlivosti jej otca, a to aj bez jeho výslovného súhlasu, kladie vyššie nároky a to či už finančné alebo časové na matku, avšak na takomto stave nesie vinu aj samotná matka, ktorá bez prezentovania vážnych dôvodov odmieta výkon základnej školskej dochádzky maloletej na Základnej škole H. E. v H.. V tejto súvislosti odvolací súd dodáva, že takéto nátlakové konanie zo strany matky nemôže byť bez ďalšieho dôvodom pre zmenu skoršej úpravy práv a povinností rodičov k maloletej a to najmä za situácie, keď otec maloletej svoju osobnú starostlivosť o maloletú vykonáva riadne (nemožno ho viniť ani z nezáujmu o výkon povinnej školskej dochádzky maloletej T., nakoľko takúto zabezpečil v na základnej škole v H. a len pričinením matky a jej odmietavým postojom k tejto škole sa nerealizovala). Z obsahu listinných dôkazov nachádzajúcich sa v súdnom spise totiž nevyplynulo, že by tomu tak nebolo. 12. V tejto súvislosti je ďalej potrebné dodať, že neodkladným opatrením súd aj z úradnej povinnosti (bez návrhu) môže odovzdať dieťa do starostlivosti druhého z rodičov alebo do starostlivosti toho, koho určí. Obsah tohto neodkladného opatrenia však súvisí s otázkou výchovy maloletého dieťaťa. Výchova maloletého dieťaťa je inštitútom rodinného práva, ktorý má v zákone o rodine normatívne vyjadrenie. To však neplatí o pojme starostlivosť o dieťa. Starostlivosť, ktorá môže byť obsahom neodkladného opatrenia, je inštitútom procesného práva. Jeho úprava obsahuje provizórnosť ako pojmový znak neodkladných opatrení. Preto odovzdanie maloletého dieťaťa do starostlivosti druhého z rodičov alebo osoby, ktorú určí súd, je v skutočnosti faktické opatrenie, ktoré zásadne neovplyvňuje otázku budúcej výchovy ako to vo svojom návrhu na nariadenie predbežného opatrenia predpokladala matka maloletej. V tejto súvislosti odvolací súd ďalej dodáva, že v konaní o starostlivosti o maloleté deti je možné nariadiť neodkladné opatrenie ak je tu potreba (v záujme maloletého) dočasnej úpravy pomerov maloletého, čo však nebol prípad práve prejednávanej veci, kde pomery maloletého dieťaťa sú upravené. Odvolací súd považuje za potrebné zdôrazniť, že možnosť nariadenia neodkladného opatrenia je osobitným procesným inštitútom viazaným na splnenie zákonných podmienok pre jeho nariadenie. Takéto podmienky zistené neboli a z uvedeného dôvodu neboli splnené ani predpoklady pre nariadenie neodkladného opatrenia. 13. Matke maloletej T. bude v ďalšom konaní poskytnutý dostatočný priestor na to, aby svoje tvrdenia o nevhodnosti striedavej osobnej starostlivosti o maloletú a o vhodnosti zabezpečovať osobnú starostlivosť o maloletú práve matkou preukázala. Pri zverení dieťaťa do starostlivosti druhému z rodičov rozhodujú kritériá uvedené v § 24 až 26 a § 36 ZR. 14. S poukazom na vyššie uvedenú argumentáciu odvolací súd uznesenie súdu prvej inštancie s poukazom na § 387 ods. 1 C.s.p. potvrdil. 15. Toto uznesenie bolo prijaté v odvolacom senáte počtom hlasov 3:0. Poučenie: Proti tomuto uzneseniu nie je možné podať odvolanie. Proti tomuto uzneseniu nie je možné podať dovolanie.

Zdroj: KAUZIS.SK – https://www.kauzis.sk/judikatura/r/ECLI:SK:KSTT:2016:1315222999.2 (dáta aktuálne k 14. 11. 2026). Záväzné je znenie zverejnené súdom.




